Missatge: L'univers és infinit? En base a què? Com es pot donar sentit a la infinitat? Quan hi penso crec que és tant complexe que a vegades arribo a pensar en alguna espècie de divinitat... Algun expert en el tema? Sóc l'únic que té anades d'olla? Salut.

Resposta: En general, hom admet que no té sentit preguntar-se per allò que no podem influir de cap manera i que no ens pot influir tampoc a nosaltres. Segons les teories comunament admeses, no es pot propagar informació més de pressa que la llum, o sigui que tot el que estigués a més distància que l'edat de l'univers multiplicada per la velocitat de la llum, és com si no existís, només existeix allò que queda dins d'aquest radi. En aquest sentit, l'univers és clarament finit. La pregunta però, és si el volum de l'univers augmenta indefinidament amb el temps, o té un límit. Aquí hi ha discrepàncies segons el model que prenguem, bàsicament el model geomètric a gran escala de l'univers. Els models que s'anomenen euclidians o hiperbòlics, postulen un espai potencial infinit (indefinidament gran). Els models el·líptics, no. També hi ha geometries de volum finit que pressuposen que avançant suficientment en una direcció qualsevol, tornaríem al punt de partida. De totes maneres, els estudis sobre les fluctuacions de la radiació còsmica de fons suggereixen que o això no passa, o la distància és superior al radi de l'univers observable.